CELEX: 32019D0638
Language: da
Date: 2019-04-15 00:00:00
Title: Rådets afgørelse (EU) 2019/638 af 15. april 2019 om den holdning, som på Den Europæiske Unions vegne skal indtages på det 14. møde i parternes konference til visse ændringer af bilag II, VIII og IX til Baselkonventionen om kontrol med grænseoverskridende transport af farligt affald og bortskaffelse heraf

24.4.2019   
               
               
                  DA
               
               
                  Den Europæiske Unions Tidende
               
               
                  L 109/19
               
            
         RÅDETS AFGØRELSE (EU) 2019/638
         af 15. april 2019
         om den holdning, som på Den Europæiske Unions vegne skal indtages på det 14. møde i parternes konference til visse ændringer af bilag II, VIII og IX til Baselkonventionen om kontrol med grænseoverskridende transport af farligt affald og bortskaffelse heraf
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Baselkonventionen om kontrol med grænseoverskridende transport af farligt affald og bortskaffelse heraf (»konventionen«) trådte i kraft i 1992 og blev indgået af Unionen ved Rådets afgørelse 93/98/EØF (1).
                  
               
                     (2)
                  
                  
                     Ved Europa-Parlamentets og Rådets forordning (EF) nr. 1013/2006 (2) gennemføres konventionen og Organisationen for Økonomisk Samarbejde og Udvikling (OECD) Rådets beslutning C(2001)107/FINAL om revision af beslutning C(92)39/FINAL om kontrol med grænseoverskridende overførsel af affald bestemt til nyttiggørelse (»OECD-beslutningen«) i Unionen.
                  
               
                     (3)
                  
                  
                     I overensstemmelse med konventionen skal parternes konference overveje og vedtage de nødvendige ændringer af konventionen. Ændringer af konventionen skal vedtages på et møde i parternes konference.
                  
               
                     (4)
                  
                  
                     Parternes konference forventes at overveje og vedtage de nødvendige ændringer af bilagene til konventionen. Disse ændringer ville tilføje indgange til bilag II og VIII til konventionen og revidere indgang B3010 i bilag IX til konventionen.
                  
               
                     (5)
                  
                  
                     Forslag fremsat af Norge om ændringer af bilag II, VIII og IX til konventionen blev fremsendt til parterne den 26. oktober 2018. En rettelse af forslaget om ændring af bilag IX blev fremsendt til parterne den 6. december 2018. Ifølge forslagene ville plastaffald, der kræver en særlig undersøgelse, og farligt plastaffald, som fastsat i nye indgange i bilag II og VIII til konventionen, falde ind under konventionens kontrolsystem, mens ikkefarligt plastaffald, der falder ind under en revideret indgang B3010 i bilag IX til konventionen, fortsat ville blive handlet mellem lande på samme vilkår i henhold til konventionen.
                  
               
                     (6)
                  
                  
                     Unionen bør støtte målene med de foreslåede ændringer af bilagene til konventionen, da de vil bidrage til at forbedre kontrollen med eksport af plastaffald, forhindre eksport af plastaffald til lande, hvor der ikke findes passende infrastrukturer til effektiv indsamling og miljømæssigt forsvarlig håndtering af affald, støtte miljømæssigt forsvarlig håndtering af plastaffald, mindske risiciene for, at plastaffald ender i miljøet, og forebygge det globale miljøproblem med affald i havene. Unionen bør imidlertid foreslå og støtte ændringer af de ændringer af bilagene til konventionen, som Norge har foreslået, med henblik på at præcisere disse ændringers anvendelsesområde og forbedre teksten og fastsætte en passende senere dato for anvendelse af disse ændringer end det, der er fastsat i konventionens artikel 18, og derved lette gennemførelsen og håndhævelsen heraf.
                  
               
                     (7)
                  
                  
                     Det er hensigtsmæssigt at opretholde den nuværende situation for overførsler af ikkefarligt plastaffald, herunder visse blandinger af ikkefarligt plastaffald, inden for Unionen og EØS, og derfor ikke anvende det kontrolsystem, der følger af tilføjelsen af en indgang i bilag II til konventionen for sådanne overførsler. Med henblik herpå bør Unionen i nødvendigt omfang anvende de procedurer, der er fastsat i OECD-beslutningen proceduren for indgåelsen af bilaterale, multilaterale eller regionale aftaler eller ordninger om grænseoverskridende overførsler af farligt affald eller andet affald med kontraherende parter eller ikke-kontraherende parter i overensstemmelse med konventionen, for at sikre, at overførsler af ikkefarligt plastaffald, herunder visse blandinger af ikkefarligt plastaffald, inden for Unionen og EØS ikke omfattes af yderligere kontrol som følge af vedtagelsen af ændringen til bilag II til konventionen eller revisionen af indgang B3010 i bilag IX til konventionen.
                  
               
                     (8)
                  
                  
                     Det er hensigtsmæssigt at fastlægge den holdning, som på Unionens vegne skal indtages på det 14. møde i parternes konference til visse ændringer af bilag II, VIII og IX til konventionen, da disse ændringer vil blive bindende for Unionen og vil kunne få afgørende indvirkning på indholdet af EU-retten, nærmere bestemt forordning (EF) nr. 1013/2006 —
                  
               VEDTAGET DENNE AFGØRELSE:
         
            Artikel 1
            
               1.   Den holdning, som på Unionens vegne skal indtages på det 14. møde i parternes konference under Baselkonventionen om kontrol med grænseoverskridende transport af farligt affald og bortskaffelse heraf (»konventionen«), er at støtte vedtagelsen af ændringerne af bilag II, VIII og IX til konventionen med henblik på at tilføje og revidere indgange vedrørende plastaffald med forbehold af følgende betragtninger:
               
                           a)
                        
                        
                           Unionen støtter ændringerne, som Norge har foreslået, om at tilføje en ny indgang for ikkefarligt plastaffald (som er omfattet af konventionens kontrolsystem) i bilag II til konventionen, forudsat at det præciseres, at denne indgang også omfatter blandinger af ikkefarligt plastaffald, og at denne indgang er tydeligt defineret, f.eks. gennem en klar affattelse af indgang B3010 i bilag IX til konventionen, med henblik på at lette gennemførelsen og håndhævelsen af parternes forpligtelser i forbindelse med tilføjelsen af den nye indgang for ikkefarligt plastaffald i bilag II til konventionen
                        
                     
                           b)
                        
                        
                           Unionen støtter Norges forslag om at tilføje en ny indgang for farligt plastaffald (som er omfattet af kontrolsystemet) i bilag VIII til konventionen, forudsat at det præciseres, at denne indgang også omfatter blandinger af farligt plastaffald
                        
                     
                           c)
                        
                        
                           Unionen støtter Norges forslag om at revidere indgang B3010 for ikkefarligt plastaffald (som ikke er omfattet af kontrolsystemet, medmindre dette affald indeholder et materiale, der falder ind under en kategori i bilag I, i et sådant omfang, at det udviser en farlig egenskab som omhandlet i bilag III til konventionen) i bilag IX til konventionen, forudsat at dette forslag ændres med henblik på at:
                           
                                       i)
                                    
                                    
                                       præcisere anvendelsesområdet, således at kun ikkeblandet plastmateriale, der er bestemt for genvinding eller forberedelse med henblik på genbrug, helst begrænset til bortskaffelsesform R3 i bilag IV til konventionen, omfattes af indgangen
                                    
                                 
                                       ii)
                                    
                                    
                                       forbedre teksten og forenkle definitionen af indgang B3010 i bilag IX til konventionen for at lette gennemførelsen og håndhævelsen af parternes forpligtelser i forbindelse med revisionen af denne indgang, navnlig fordi denne indgang er forbundet med foreslåede indgang for ikkefarligt plastaffald i bilag II til konventionen
                                    
                                 
                     
                           d)
                        
                        
                           Unionen foreslår og støtter fastsættelse af en passende senere dato for anvendelse af ændringerne end den dato, der er fastsat i konventionens artikel 18.
                        
                     
            
               2.   I tilfælde af at tilføjelsen af en ny indgang for ikkefarligt plastaffald i bilag II eller den reviderede indgang B3010 i bilag IX til konventionen vedtages på det 14. møde i parternes konference under konventionen, eller begge dele vedtages, tager Unionen i nødvendigt omfang de fornødne skridt i henhold til OECD-beslutningen og konventionens artikel 11 til at sikre, at den nuværende kontrol med overførsler af ikkefarligt plastaffald, herunder visse blandinger af ikkefarligt plastaffald, inden for Unionen og EØS fortsat ikke berøres.
            
         
         
            Artikel 2
            I lyset af udviklingen på det 14. møde i parternes konference under konventionen kan Unionens repræsentanter aftale justeringer til den i artikel 1 omhandlede holdning i samråd med medlemsstaterne under koordineringsmøder på stedet uden yderligere afgørelse truffet af Rådet.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 15. april 2019.
            
               
                  På Rådets vegne
               
               P. DAEA
               
                  Formand
               
            
         
         
            (1)  Rådets afgørelse 93/98/EØF af 1. februar 1993 om indgåelse på fællesskabets vegne af konventionen om kontrol med grænseoverskridende overførsel af farligt affald og bortskaffelsen heraf (Basel-konventionen) (EFT L 39 af 16.2.1993, s. 1).
         
            (2)  Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald (EUT L 190 af 12.7.2006, s. 1).